გიორგი გველესიანი (ფეხბურთელი)

გიორგი გველესიანი (დ. 5 მაისი, 1991, თბილისი) — ქართველი ფეხბურთელი, ისპაანის „სეპაჰანის“ და საქართველოს ეროვნული ნაკრების ცენტრალური მცველი. 2024 წლის ევროპის ჩემპიონატის მონაწილე საქართველოს ეროვნული ნაკრების შემადგენლობაში.

საკლუბო კარიერა
თბილისის „დინამო“
თბილისის „დინამოს“ საფეხბურთო სკოლის აღზრდილი. მისი დებიუტი თბილისის „დინამოს“ შემადგენლობაში საქართველოს თასის გათამაშების ფარგლებში „გაგრას“ წინააღმდეგ გამართულ შეხვედრაში, 2010 წლის პირველ დეკემბერს შედგა. გიორგი შეხვედრის 70-ე წუთიდან კამერუნელი ლეგიონერის დონალდ ჯუსეს ნაცვლად ჩაერთო თამაშში, რომელიც „დინამომ“ 2–0 მოიგო.

რაც შეეხება საქართველოს ჩემპიონატს, პირველად 2010 წლის 5 დეკემბერს, ეროვნული ლიგის მე-17 ტურის შეხვედრაში გამოვიდა მინდორზე, როდესაც ერთმანეთს „დინამო“ და „ვიტ ჯორჯია“ დაუპირისპირდნენ. გველესიანმა მატჩი სასტარტო შემადგენლობაშივე დაიწყო და შეუცვლელად ითამაშა. შეხვედრა დინამოელთა გამარჯვებით 1–0 დასრულდა.

ეროვნულ ლიგაში თავისი სადებიუტო გოლი გიორგი გველესიანმა 2013 წლის 19 აპრილს, სტუმრად გამართულ მე-6 ტურის შეხვედრაში ზუგდიდის „დინამოს“ გაუტანა. მატჩის 22-ე წუთზე მან გიორგი შაშიაშვილი შეცვალა, ხოლო მე-60 წუთზე ზუგდიდელთა კარი აიღო. საბოლოოდ, თბილისელებმა შეხვედრა 2–0 მოიგეს.

რაც შეეხება საქართველოს თასის გათამაშების ფარგლებში გატანილ პირველ გოლს, გიორგიმ იგი 2013 წლის 30 ოქტომბერს, ხობის „კოლხეთის“ კარში შეხვედრის მე-16 წუთზე შეაგდო. თამაში დინამოელებმა 6–0 მოიგეს.

სულ „დინამოს“ შემადგენლობაში 81 მატჩი ჩაატარა და 7 გოლი გაიტანა. „დინამოს“ რიგებში სამჯერ გახდა საქართველოს ჩემპიონი, 4-ჯერ საქართველოს თასის მფლობელი და ორჯერ საქართველოს სუპერთასის მფლობელი.

„ზობ აჰანი“
ირანში პირველად 2017 წელს, თბილისის „დინამოდან“ გადავიდა, სადაც თავიდან „ზობ აჰანის“ რიგებში დაიწყო თამაში. ირანული კლუბის მაისურით პირველად 2017 წლის 11 აგვისტოს, ირანის პრო-ლიგის მე-3 ტურის გასვლით შეხვედრაში „პაიკანის“ წინააღმდეგ გამოვიდა მინდორზე. გველესიანმა მატჩი სასტარტო შემადგენლობაშივე დაიწყო, თუმცა 69-ე წუთზე მეორე ყვითელი ბარათი მიიღო და მოედნის დატოვება მოუწია. შეხვედრა კი ფრედ 0–0 დასრულდა.

ბოლოჯერ „ზობ აჰანის“ მაისურით 2018 წლის 27 აპრილს, ირანის პრო-ლიგის 30-ე ტურის მატჩში თეირანის „ნაფთის“ წინააღმდეგ ითამაშა. „ზობ აჰანში“ ჩატარებული ბოლო შეხვედრა, სადაც მან შეუცვლელად ითამაშა, მისმა გუნდმა მინიმალური სხვაობით — 1–0 მოიგო.

საერთო ჯამში, „ზობ აჰანის“ შემადგენლობაში 2017–2018 წლების სეზონში 20 მატჩი ჩაატარა და ირანის ვიცე-ჩემპიონი გახდა.

„ნასაჯი მაზანდარანი“
„ნასაჯი მაზანდარანის“ შემადგენლობაში 2018–2019 წლების სეზონში 22 მატჩი ჩაატარა და 5 გოლი შეაგდო.

„სეპაჰანი“
„სეპაჰანის“ რიგებში 2019–2022 წლებში თამაშობდა, რომელთან ერთადაც 2020–21 წლების სეზონში ირანის ვიცე-ჩემპიონობა მოიპოვა და ყველა ტურნირის ჩათვლით, ამ გუნდის მაისურით ჩატარებულ 77 შეხვედრაში 10 გოლი გაიტანა.

„პერსეპოლისი“
2022 წლიდან „პერსეპოლისის“ შემადგენლობაში განაგრძო თამაში. 2022 წლის დეკემბერში გველესიანმა თეირანული დერბის მე-16 წუთზე „ესტეგლალის“ წინააღმდეგ საჯარიმოში თავური დარტყმით „პერსეპოლისი“ დააწინაურა. მეორე ტაიმში, შეხვედრის 89-ე წუთზე მან კიდევ ერთხელ გაიტანა თავით და გახდა პირველი მცველი დედაქალაქური დერბის ისტორიაში, რომელმაც ერთ თამაშში ორი გოლის გატანა შეძლო. მატჩის მონაწილე გუნდებისთვის სატურნირო მდგომარეობიდან გამომდინარე ეს პრინციპული შეხვედრა ფრედ 2–2 დასრულდა, რამაც „პერსეპოლისს“ გათამაშების ცხრილში ლიდერობა შეუნარჩუნა.

2023 წლის 14 თებერვალს გიორგი გველესიანმა ჰაზფის თასზე შესანიშნავად ითამაშა და „პერსეპოლისს“ თავის ყოფილი კლუბთან „სეპაჰანთან“ გამარჯვებაში დაეხმარა. გიორგიმ თასის მერვედფინალურ დაპირისპირებაში მე-12 წუთზე ანგარიში პენალტით გახსნა. ძირითადი დრო 2–2 დასრულდა და გამარჯვებულის გამოსავლენად დამატებითი დრო დაინიშნა, სადაც ქართველ მცველს მე-100 წუთზე კიდევ ერთხელ მიანდეს თერთმეტმეტრიანის შესრულება და მანაც საბოლოო ანგარიში დააფიქსირა — 4–2 „პერსეპოლისის“ სასარგებლოდ. აღსანიშნავია, რომ გიორგიმ თასის წინა ეტაპის, 1/16-ფინალის შეხვედრაში ისპაანის „ვან პარსთანაც“ თავი გამოიჩინა. ეს მატჩიც 2–2 დასრულდა, მისი ბედიც დამატებით დროში გადაწყდა, როდესაც გიორგიმ პენალტით ანგარიში გაათანაბრა და თავის გუნდს მატჩისშემდგომი პენალტების სერიის წყალობით თასის გათამაშების შემდგომ ეტაპზე გასვლის საშუალება მისცა.

2023 წლის 14 აპრილს გიორგი გველესიანმა ირანის ჩემპიონატში აღმავლობით ითამაშა და „პერსეპოლისს“ „მეს ქერმანთან“ შეხვედრის მოგებაში დაეხმარა. ირანის პრო-ლიგის 26-ე ტურის შეხვედრა ქართველმა ცენტრალურმა მცველმა „პერსეპოლისის“ ძირითად შემადგენლობაში შეუცვლელად ჩაატარა და მატჩის მთავარი გმირი გახდა. გველესიანის გუნდი მეტოქეს გასვლაზე ეთამაშა და 22-ე წუთზე საეიდ სადეღის გოლით დაწინაურდა. 26-ე წუთზე ქერმანელთა კარში თერთმეტმეტრიანი დაინიშნა, რომელიც ქართველმა მცველმა უნაკლოდ დაარტყა. მეორე ნახევრის დასაწყისში მასპინძლებმა სხვაობა მინიმუმამდე შეამცირეს, თუმცა მატჩის მიწურულს „პერსეპოლისმა“ პენალტის დარტყმის უფლება მეორედ მოიპოვა. გველესიანმა მეორე პენალტიც ზუსტად შეასრულა და შეხვედრის საბოლოო ანგარიში დააფიქსირა.

ირანის პრო-ლიგის 22-ე გათამაშება „პერსეპოლისის“ გამარჯვებით დასრულდა. ტურნირის ბოლო ტურში მათ სტუმრად 4–0 დაამარცხეს „ნასაჯი მაზანდარანი“ და ერთწლიანი პაუზის შემდეგ ჩემპიონის წოდება დაიბრუნეს. „პერსეპოლისთან“ ერთად ირანის ჩემპიონობა გიორგი გველესიანმაც მოიპოვა, რომელმაც საჩემპიონო მატჩი ძირითად შემადგენლობაში ითამაშა. 32 წლის წლის ცენტრალურმა მცველმა ირანის ჩემპიონატის 28 შეხვედრაში მიიღო მონაწილეობა და 6 გოლი შეაგდო.

გიორგი გველესიანი ირანის პრო-ლიგის 2022–23 წლების სეზონის საუკეთესო მცველად დაასახელეს.

2023 წლის 24 დეკემბერს გიორგი გველესიანმა კიდევ ერთი მაღალი დონის თამაში ჩაატარა „პერსეპოლისში“, რომელმაც ირანის ჩემპიონატში ყაზვინის „შამს აზარი“ 2–1 დაამარცხა. მე-14 ტურის საშინაო შეხვედრა ქართველმა მცველმა შეუცვლელად ჩაატარა და დუბლი შეასრულა. გველესიანმა ანგარიში 45+3-ე წუთზე თავური დარტყმით გახსნა და „პერსეპოლისს“ პირველი ნახევარი მოაგებინა. „შამს აზარმა“ 47-ე წუთზე წონასწორობა აღადგინა. 62-ე წუთზე „პერსეპოლისი“ რთულ მდგომარეობაში მცველის, ალი ნემატის გაძევებამ ჩააგდო. 81-ე წუთზე სტუმართა კარში პენალტი დაინიშნა, რომელიც გველესიანმა ზუსტად შეასრულა და თავის გუნდს გამარჯვება მოუტანა.

2025 წლის 26 იანვარს გიორგი გველესიანმა სპარსეთის ყურის პრო ლიგის მე-17 ტურის შეხვედრაში, „ტრაქტორის“ წინააღმდეგ თავური დარტყმით ეფექტური გოლი გაიტანა და „პერსეპოლისის“ სასარგებლოდ ანგარიში 2–0 გახადა.

2022–2025 წლებში ყველა ტურნირის ჩათვლით, ამ გუნდის მაისურით ჩატარებულ 100 მატჩში 20 გოლი გაიტანა და კლუბის ისტორიაში ყველაზე შედეგიანი ლეგიონერი გახდა.

სანაკრებო კარიერა
საქართველოს ეროვნულ ნაკრებში პირველად 2024 წლის 9 ივნისს მონტენეგროს ეროვნული ნაკრების წინააღმდეგ პოდგორიცაში გამართულ ამხანაგურ შეხვედრაში შედგა. გველესიანმა შეხვედრა, ძირითად შემადგენლობაში დაიწყო და შეუცვლელად ითამაშა. მატჩი საქართველოს ნაკრების გამარჯვებით 3–1 დასრულდა.

საკლუბო სტატისტიკა
სანაკრებო სტატისტიკა
სანაკრებო მატჩები და გოლები
მიღწევები
საკლუბო
დინამო თბილისი
საქართველოს ჩემპიონი: 2012–2013, 2013–2014, 2015–16
საქართველოს ვიცე-ჩემპიონი: 2010–2011
საქართველოს თასის მფლობელი: 2012–2013, 2013–2014, 2014–15, 2015–16
საქართველოს სუპერთასის მფლობელი: 2014, 2015

ზობ აჰანი
ირანის ვიცე-ჩემპიონი: 2017–18

სეპაჰანი
ირანის ვიცე-ჩემპიონი: 2020–21

პერსეპოლისი
ირანის ჩემპიონი: 2022–23, 2023-24
ირანის თასის მფლობელი: 2022–23
ირანის სუპერთასის მფლობელი: 2023

ინდივიდუალური
ირანის პრო-ლიგის სეზონის საუკეთესო მცველი: 2022–23, 2023–24, 2024–25

ჯილდოები
ღირსების ორდენი: 2024

ფაქტები
გიორგი გველესიანი არის პირველი ფეხბურთელი ირანის ჩემპიონატიდან, რომელმაც საქართველოს ნაკრებში ითამაშა.

2024–25 წლების სეზონში გიორგი გველესიანმა ალან უიტლის 46 წლის რეკორდი მოხსნა და „პერსეპოლისის“ ისტორიაში საუკეთესო უცხოელი ბომბარდირი გახდა.